《庚子纪事》
明代·陆之裘

南沙顽夫不满千，恃险攫货争鱼盐。
椎牛杀狗亦耕种，黄芦白苇波连天。
海滨耆豪利兼取，逞技献谋官府前。
喜功忧变守臣职，抚召不听心烦煎。
兵舟阅送文武吏，炎秋直薄南沙边。
诸军相猜不相协，遇贼出斗戈矛捐。
披帆击鼓各归县，腾讹道路欢相传。
谁为赝书揭都市，台司受诬盗亦冤。
南畿咫尺路非邈，惜无一人能照奸。
称王命将何等语，凤楼疏入惊云旃。
重华震怒遣使者，械系失事诸官员。
红颜白发哭相送，秋风泪滋西郭阡。
夏曹荐出总兵者，幕府聊分边将权。
拥来邳儿半降盗，提兵过市同饥鸢。
群愚心知罪难免，始从华屋搜金钱。
璜泾市上换残衲，吴淞江头焚戍船。
阻拦朝防貔虎出，吹击夜恼蛟龙眠。
我师扬舲复停泊，欲出不出期频愆。
太仓孤城上官满，骑兵剑客相喧阗。
家家月黑宵鸣柝，巷巷风寒朝执鞭。
霜台按节问武帅，今日举事何迍邅。
群盗廿舟无带甲，官军百艘多控弦。
江郊犒师万石馈，州门赏士千金县。
戎衣战器等山积，嗟尔虎牙胡敢然。
夜分蓐食晓出海，贼舟一字遮津连。
将军拜呼驾五桨，颤夫感激争相先。
人生自古有天幸，巨海浪静如平川。
龙须火枪杂羽箭，腾烟迷目衣皆穿。
纷纷溺水急钩取，斩首二百班师还。
金珠衔舻喜夸捷，小教场中开舞筵。
将军怀家乞返辔，御史不从持益坚。
昨朝逋寇半犹在，巢穴未入功非全。
人奴诱贼杀酋长，牙旂夜报风翩翩。
宫祠刑尸若儿戏，刳剥淋漓谈笑间。
登□遍村昼纵火，老稚妇女残刀鋋。
官牌下令要生缚，十无三四随拘挛。
台司揭榜戒骄横，受降释枉哀危颠。
南军囊轻北军重，猎较岂是辕门偏。
捷书遥闻九重喜，玉旨急下飞华鞯。
守臣除罪各加俸，相国亦赐宫罗鲜。
鲸涛馀蛮窜绝域，愿还海县民同编。
移文此辈早投槊，沿江戍儿归扣舷。
儒臣只知赞画寄，殷勤屡乞刍荛言。
真情自来几人达，湖海只应惭昔贤。
三沙谁献暂安策，民开义塾军屯田。
鱼盐禁弛战斗息，坐令斥堠销烽烟。
村村鸡犬映花柳，婚嫁缔结朱陈缘。
鸣琴提壶变习俗，疮痍疾困从兹痊。
书生作赋纪平海，嘉靖时逢庚子年。
玉堂太史访边事，予词合入穹碑镌。

作者简介：苏州府太仓人，字象孙。陆之箕弟。贡生，官景宁教谕。有《南门续集》。